IMF, Wêreldbank reg om met Covid-19 te help | Netwerk24
Deur Hanlie Stadler 03 Maart 2020 10:44
Terwyl die impak van die Covid-19-virus op die wêreldekonomie uitkring, het die Internasionale Monetêre Fonds (IMF) en Wêreldbank gesê hulle sal noodfinansiering aan lande gee wat hulp vra om dit te bekamp.
'n Mediese werker teken vlinders op haar beskermende klere by die Huoshenshan-tydelike hospitaal in Wuhan, China. Foto: Getty Images
Kristalina Georgieva, nuwe besturende direkteur van die IMF, en David Malpass, president van die Wêreldbank, sê in 'n gesamentlike verklaring hulle is slaggereed om lidlande te help met die "menslike tragedie en ekonomiese uitdaging" wat die koronavirus veroorsaak.
"Ons is aktief in gesprek met internasionale instellings en regeringsowerhede, met spesiale aandag aan arm lande waar die gesondheidstelsel die swakste en mense die kwesbaarste is.
"Ons sal alle beskikbare hulpmiddels soos noodfinansiering, beleidsadvies en tegniese bystand ten volle inspan. Ons het blitsfinansieringsgeriewe wat lande kan help om op 'n wye reeks behoeftes te reageer."
Hulle sê dit is veral belangrik dat lande se gesondheidsinstellings hul waarneming en reaksie op die virus verskerp om die verspreiding van die virus te help beperk.
Die IMF en Wêreldbank sê internasionale samewerking is noodsaaklik om die impak van Covid-19 die hoof te bied.
Die twee liggame werk reeds met die Wêreldgesondheidsorganisasie en Ontwikkelingsbank van Asië saam.
Meer oor die IMF en Wêreldbank se opsies vir hulp:
Noodfinansiering: Dit behels vinnige lenings sonder dat lande volledige programme daar hoef te stel. Dit is byvoorbeeld in 2016 aan Ecuador ná een van die ergste aardbewings in dekades verskaf.
Aanvulling van bestaande lenings: Nog geld kan aan bestaande programme geleen word, soos in 2014 gedoen is om Guinee, Liberië en Sierra Leone te help om ebola te bestry.
Subsidies vir skuldverligting: Lande wat geld aan die IMF skuld, kan in die geval van rampe verligting van hul skuld kry. Dis ook in 2014 tydens die ebola-uitbreking aan Guinee, Liberië en Sierra Leone gegee.
Nuwe finansiering: Dit sal onderhewig wees aan langer prosesse en daarom beskou die IMF dit nie as die ideale opsie vir Covid-19 nie.